
De viktigste personene:


  	Ingrid Alvestad	–	Eier av Alvestad

  	Edvard Alvestad	–	Gift med Ingrid

  	Victoria og Bjørn Anders	–	Ingrids barn med Håkon

  	Karen Sofie, Embrek

  	og Anders	–	Ingrids barn med Edvard

  	Inger og Alexander	–	Victorias barn med August Møller

  	Maren	–	Edvards datter

  	Theo Qvam	–	Victorias eksmann

  	Gabrielle	–	Victorias barn med Theo

  	Tor Håkon og

  	Hennie	–	Bjørn Anders’ barn med Bjørg

  	Flora	–	Embreks barn med Jørgine

  	Vilhelm Edvard,

  	Veronica Othilie, Ingunn	–	Karen Sofies barn med Verner

  	Verner	–	Gift med Karen Sofie

  	Louise Engh	–	Ingrids lillesøster, gift med Jakob Engh

  	Oskar	–	Louises barn med Sylvester Lysk, død

  	Alva, Sigmund,

  	Kristiane og Agnes	–	Louises barn med Jakob

  	Theodor	–	Oskars barn med Minda

  	Belinda O’Shaugnessey,

  	Theodors forlovede

  	Helena	–	Kristianes datter med Olav

  	Mogens	–	Alvas mann

  	Emily og Åsgeir	–	Alvas barn med Mogens

  	Ruben	–	Agnes’ mann

  	George, James og Nora	–	Agnes’ barn med Ruben

  	Charlotte Krüger	–	Ingrids venninne

  	Tilde Qvam	–	Gift med Bjørn Anders

  	Bjørg og Katti	–	Bjørn Anders’ barn med Tilde

  	Faith	–	kjæreste med Anders

  	Ed Ambroise	–	Anders’ sønn med Faith





Slik sluttet forrige bok:

– Kom! Alexander nikket mot den ene siden av hagen. – Vi kan snakke uforstyrret der.

Reinhardt fulgte etter ham. De stilte seg under to trær.

Alexander satte blikket i ham. – Hva er det du har rotet deg opp i denne gangen? spurte han lavt.

– Det er denne gjengen jeg arbeider med, begynte Reinhardt. Han snakket lavt, virket med ett skamfull. – Smuglerne, hvisket han.

– Har de blitt tatt? spurte Alexander.

Det hadde ikke vært noen razzia da han var på arbeid den dagen, men det kunne ha skjedd saker etter at han gikk av vakten sin. Det var flere timer siden.

Han så på Reinhardt. – Er det politiet som leter etter deg?

– Jeg tok litt av lasten, hvisket Reinhardt og så ned i bakken. – Ikke så mye, bare noen kasser. Jeg visste hvor jeg kunne få solgt dem raskt. Jeg trengte pengene.

– Jeg trodde denne gjengen betalte deg godt, sa Alexander syrlig.

– De fant ut av det, sa Reinhardt skremt og så opp. – Og de forsto at det var meg. De kom på døren min i stad. Det var så vidt jeg slapp unna. Nå leter de etter meg.

– Hvordan i himmelens navn kunne du gjøre noe så dumt? Alexander ristet på hodet.

– Du slutter virkelig aldri å overraske.

– Jeg vet det var dumt. Jeg angrer. Men far sendte meg ikke penger som han pleier. Han har funnet ut at jeg strøk til to av eksamenene denne våren. Du er den eneste som kan hjelpe meg, Alexander. Reinhardt hørtes vettskremt ut.

– Du skulle ha kommet til meg før du innlot deg med denne banden og begynte å stjele av lasten, sa Alexander hardt.

– De kommer til å drepe meg. Reinhardt hikstet nå. – Du er den eneste som kan hjelpe meg, Alexander.

